यह कहानी किसी वीरगाथा से कम नहीं
यह कहानी ब्रह्माण्ड के प्रति हमारी जिज्ञासा, साहस और धीरज की ...
और ये कि क्यों यूरोपवासी तारे देखने के लिए दक्षिण गए.
जी हाँ दक्षिण.
स्वागत है आपका 'ईएसओ' यानि यूरोपीयन सदर्न आब्जेर्वेटरी में.
पचास साल पुरानी पर पहले से भी अधिक जीवंत.
'ईएसओ' यूरोप का तारों की दुनिया का प्रवेश द्वार है.
यहाँ पन्द्रह देशों के खगोलशास्त्री
हाथ मिलाकर ब्रह्माण्ड के रहस्यों के पटाक्षेप में जुटे हैं.
कैसे?
पृथ्वी की सबसे बड़ी दूरबीनें बनाकर.
सुग्राही कैमरे और अन्य संयंत्र बनाकर.
आकाश के चप्पे-चप्पे की पड़ताल कर.
इस कार्य में उन्होंने निकट और दूर के पिंडों को देखा,
सौर मंडल के भ्रमणकारी धूमकेतुओं से लेकर
दिक्काल की बाहरी सीमा पर दूरस्थ मंदाकिनियों तक,
जिसने हमें नयी दृष्टि दी और ब्रह्माण्ड के अभूतपूर्व दृश्य दिखाए.
एक ऐसा ब्रह्मांड जो पहेलियों और रहस्यों से ओतप्रोत है.
और अलौकिक सौंदर्य.
सुदूर चिली के पर्वत शिखरों पर,
यूरोपीय खगोलशास्त्री तारों को मानों छूने का प्रयास कर रहे हों.
पर चिली क्यों?
इतना दूर दक्षिण जाने की क्या जरूरत थी?
यूरोपीयन सदर्न आब्जेर्वेटरी का मुख्यालय जर्मनी के गार्चिंग में है.
पर यूरोप से आकाश का केवल एक ही भाग देखा जा सकता है.
इसकी पूर्ति के लिए दक्षिण जाना ही पड़ता है.
पिछली कई सदियों तक दक्षिण के आकाश के मानचित्रों में व्यापक रिक्त स्थान थे.
आकाश का अज्ञात भू-भाग.
1595 में,
पहली बार जब डच व्यापारी ईस्ट इंडीज़ की समुद्री यात्रा पर निकले
तो रात में पीटर केज़र और फ्रेडरिक ड हाउटमैन नामक नाविकों ने
दक्षिण के आकाश के 130 से अधिक तारों की स्थितियां नापीं.
शीघ्र ही आकाश के ग्लोब और मानचित्रों में बारह नए तारामंडल दर्शाये जाने लगे,
जिन्हें इससे पहले किसी यूरोपवासी ने नहीं देखा था.
ब्रितानी लोगों ने सर्वप्रथम एक खगोलीय सीमान्त चौकी बनाई
दक्षिणी गोलार्ध में.
सन् 1820 में केप-ऑफ़-गुड-होप में रॉयल आब्जेर्वेटरी स्थापित हुयी.
कुछ ही समय बाद जॉन हर्शेल ने अपनी निजी आब्जेर्वेटरी बनाई
दक्षिण अफ्रीका के प्रसिद्द टेबल पर्वत के समीप.
उफ़, क्या नज़ारा था!
सर पर काला आकाश, चमकीले तारक गुच्छ और तारों के बादल.
कोई ताज्जुब नहीं कि शीघ्र ही हार्वर्ड, येल और लीडन कि वेधशालाओं ने भी
यही किया, अपनी अपनी दक्षिणी चौकियां बनायीं.
पर दक्षिण के आकाश के अनुसंधान के लिए
अब भी बहुत साहस, उत्कंठा और धैर्य की आवश्यकता थी.
पचास साल पहले तक,
विश्व की अधिकांश बड़ी दूरबीनें भूमध्य रेखा के उत्तर में स्थित थीं.
तो आखिर दक्षिण के आकाश को इतनी महत्ता क्यों दी गयी?
सबसे पहले तो इसलिए कि ये एक अनजाना क्षेत्र था.
आप यूरोप में बैठे बैठे पूरा आकाश नहीं देख सकते.
इसका प्रमुख उदाहरण है हमारी आकाशगंगा मन्दाकिनी का केन्द्र.
यह भाग उत्तरी गोलार्ध से लगभग नहीं दिखाई देता,
पर दक्षिण में ये भाग सिर के ऊपर से गुज़रता है.
और फिर वे मैगेलन के बादल -
हमारी आकाशगंगा मन्दाकिनी की दो छोटी सहचरी मंदाकिनियाँ.
उत्तरी गोलार्ध से अदृश्य पर भूमध्य रेखा के दक्षिण में एकदम सुस्पष्ट.
और अंततः,
यूरोपीय खगोलविद प्रकाश प्रदूषण एवं बुरे मौसम से भी पीड़ित थे.
ऐसा लगा दक्षिण जाने से इन समस्याओं से निज़ात मिल जायेगी.
हालैंड की प्रसिद्ध इस्सेल्मेर झील में 1953 में
नौका विहार करते समय
जर्मन/अमेरिकन खगोलशास्त्री वाल्टर बादे
और हालैंड के खगोलशास्त्री येन ऊर्ट ने
अपने साथियों को दक्षिणी गोलार्ध में
यूरोपीय वेधशाला के सपने के बारे में बताया.
किसी यूरोपीय देश के लिए अकेले अमरीका से प्रतिस्पर्धा करना संभव न था.
पर शायद मिलकर वे ऐसा कर सकते.
सात महीने बाद, छः देशों के बारह खगोलशास्त्री यहाँ मिल बैठे -
- लीडन विश्वविद्यालय के उत्कृष्ट सभागार में.
उन्होंने एक वक्तव्य पर हस्ताक्षर किये,
अपनी यह इच्छा बताते हुए कि दक्षिण अफीका में यूरोपीय वेधशाला स्थापित हो.
इसने 'ईएसओ' के जन्म का मार्ग प्रशस्त किया.
पर ज़रा रुकिए! ... दक्षिण अफीका?
हाँ, यह ठीक ही था.
दक्षिण अफीका में पहले से ही केप वेधशाला थी और 1909 के बाद,
जोहान्सबर्ग स्थित ट्रांसवाल वेधशाला.
लीडन वेधशाला ने भी दक्षिण में अपनी पहचान हार्त्बीस्पूर्ट में बना रखी थी.
सन् 1955 में,
खगोलविदों ने इन स्थानों पर परीक्षण उपकरण लगाये -
ग्रेट करू में जीकोएगात और ब्लूमफोंटेन में ताफेल्कोप्जे पर.
पर मौसम का मिजाज़ ठीक न था.
और फिर 1960 में उत्तरी चिली के ऊबड़ खाबड़ पथरीले क्षेत्र पर ध्यान गया.
इस बीच अमेरिकन खगोलविद भी दक्षिणी गोलार्द्ध में
अपनी वेधशाला बनाने का सपना सँजो रहे थे.
कठिन घुड़सवारी के अभियानों ने यह सिद्ध कर दिया कि ये चिली से बेहतर है.
फिर 1963 में पासा सही पड़ा. वह उपयुक्त स्थान चिली ही है.
छः मास बाद सर्रो ला सिला को
भविष्य की यूरोपीय दक्षिणी वेधशाला के लिए चुना गया.
अब 'ईएसओ' कोई निरा सपना नहीं रह गयी थी.
अंत में, पांच यूरोपीय देशों ने 'ईएसओ' करार पर हस्ताक्षर किये – दिन था – 5 अक्टूबर 1962-
यूरोपीय दक्षिणी वेधशाला का प्रामाणिक जन्मदिन.
बेल्जियम, जर्मनी, फ्राँस, नीदरलैंड्स और स्वीडन
ने दक्षिणी तारों की खोज के लिए साथ में काम करने की शपथ ली.
इसके लिए ला सिला और उसके आसपास का क्षेत्र चिली की सरकार से खरीदा गया.
निपट सुनसान इलाके में यकायक एक सड़क निकल आयी.
'ईएसओ' की प्रथम दूरबीन ने रोटेरडम की एक स्टील फैक्टरी में आकार लेना शुरू किया.
और दिसम्बर 1966 में,
यूरोपीय दक्षिणी वेधशाला ने अपनी पहली आँख आकाश पर खोली.
यूरोप ब्रह्माण्ड की एक महान खोजयात्रा पर अग्रसर हो चला था.
हमारी नज़र है अब ऊपर.
1,67,000 वर्ष पहले, हमारी आकाशगंगा की परिक्रामारत एक छोटी मंदाकिनी में एक तारे में विस्फोट हुआ.
जब यह विस्फोट हुआ,
उस समय हमारे आदि पूर्वज 'होमो सेपिएन्स' अफ़्रीका के सावन्ना के वनों में विचरण कर रहे थे.
तब किसी ने भी आकाश में यह आतिशबाजी नहीं देखी होगी.
कारण तब उसका प्रकाश वहाँ से चला भर था.
जब प्रकाश ने हम तक की यात्रा का 98% मार्ग तय कर लिया था
तब पृथ्वी पर यूनानी दार्शनिकों ने ब्रह्मांड के बारे में चिन्तन बस आरम्भ ही किया था.
उस प्रकाश के पृथ्वी पर पहुँचने से ठीक पहले
गैलिलीओ गैलिली ने अपनी पहली साधारण सी दूरबीन से आकाश का संधान किया.
और जब 24 फरवरी 1987 को,
उन प्रकाश कणों की पहली बार पृथ्वी पर वृष्टि हुयी,
तब यहाँ खगोलशास्त्री उस सुपरनोवा विस्फोट का विषद अध्ययन करने के लिए पूरी तरह लैस थे.
सुपरनोवा 1987अ
दक्षिण के आकाश में धधकने लगा -
पर यूरोप और अमेरिका से यह नहीं दिखाई दे रहा था.
पर तब तक 'ईएसओ' ने चिली में अपनी पहली बड़ी दूरबीन बना ली थी
जिससे खगोलशास्त्रियों को इस ब्रह्मांडीय नाटक को प्रेक्षागृह में प्रथम पंक्ति में बैठकर देखने का अवसर मिला.
दूरबीन वह मूल संयंत्र है
जिससे हम ब्रह्माण्ड के रहस्यों से पर्दा उठाते हैं.
दूरबीन का प्रकाश ग्राही क्षेत्र आँख की तुलना में बहुत अधिक होता है
इसलिए उससे हम बहुत धुंधले तारे देख पाते हैं और अंतरिक्ष में गहरी पैठ बना लेते हैं
एक आतशी शीशे की तरह सूक्ष्म रचना भी दूरबीन दिखाती है.
और जब उनपर सुग्राही कैमरे तथा वर्णक्रममापी लगे हों तो
हमें उनसे ग्रहों, तारों और मंदाकिनियों के बारे में अपर सूचना मिलती है.
'ईएसओ' की ला सिल्ला पर स्थापित दूरबीनें मिली जुली थीं.
छोटी दूरबीनों से लेकर
बड़े एस्ट्रोग्राफ और चौड़े दृष्य्फ्ल वाले कैमरे इनमें समाविष्ट थे.
वहाँ की 2.2 मीटर व्यास वाली जो दूरबीन अब 30 वर्ष पुरानी हो चली है
अब भी हमारे लिए ब्रह्माण्ड के अत्यंत रोचक दृश्य प्रस्तुत कर रही है.
सेरो ला सिल्ला की सर्वोच्च चोटी पर स्थित
'ईएसओ' की शुरुवाती 35 साल पुरानी 3.6 मीटर व्यास की दूरबीन
को अब ग्रह खोजी दूरबीन के रूप में जीवनदान मिला है.
इसके अलावा स्वीडन के खगोलशास्त्रियों ने 15 मीटर व्यास की एक चमकीली 'डिश' लगाई है
ब्रह्माण्ड के ठन्डे बादलों से आने वाले माइक्रोवेव विकिरण के अध्ययन के लिए.
इन दूरबीनों के मिले जुले प्रयास से ही हम अपने ब्रह्माण्ड के अवगुंठन खोल पाए हैं.
हमारी पृथ्वी मात्र एक ग्रह है सौरमंडल के आठ ग्रहों में से.
छोटे से बुध से लेकर दैत्याकार बृहस्पति तक,
ये चट्टानों के गोले और गैस के गुब्बारे सौर मंडल के जन्म के अवशेष हैं.
सूर्य स्वयं आकाशगंगा मंदाकिनी का एक अधेड़ तारा है
अपने जैसे खरबों अन्य तारों के बीच खोया मानो एक प्रकाशबिंदु -
वहाँ साथ में हैं विशाल लाल दानव तारे, अन्तःस्फोट हुए श्वेत वामन तारे,
और तेज़ी से घूमते न्यूट्रॉन तारे.
आकाशगंगा की सर्पिलाकार भुजाओं में चमचमाती नीहारिकाएँ छिटकी पड़ी हैं.
जिनमें नवजात तारों के गुच्छ विद्यमान हैं,
जबकि तारों के वृद्ध अंगूरी गुच्छे मंदाकिनी के बाहरी क्षेत्र में धीरे-धीरे तिरते हैं.
और आकाशगंगा ब्रह्माण्ड की अनगिनत मंदाकिनियों में से मात्र एक है
और लगभग 14 अरब वर्ष पहले अपने जन्म के समय से ब्रह्मांड का निरंतर प्रसार हो रहा है.
पिछले पचास वर्षों में 'ईएसओ' ने ब्रह्मांड में हमारे स्थान की पहचान करने में बड़ी मदद की है.
ऊपर ब्रह्मांड पर दृष्टि डालकर हमने स्वयं अपनी उत्पत्ति के रहस्य पर पर्दा उठाया है.
हम विराट ब्रह्मांड की महाकथा का एक छोटा सा हिस्सा हैं. बिना तारों के हमारा कोई अस्तित्व न होता.
ब्रह्मांड के आरम्भ में मात्र दो तत्व थे - हाइड्रोजन और हीलियम - सबसे हलके तत्व.
पर तारों के अंदर की नाभिकीय भट्टी में हलके तत्व भारी नाभिकों में परिववर्तित होते रहते हैं.
और 1987अ जैसे सुपरनोवा
अपने विस्फोट द्वारा ब्रह्माण्ड में इन भरी तत्वों को बिखेरते रहते हैं.
आज से 4.6 अरब वर्ष पहले जब सौरमण्डल का जन्म हुआ था
तब ये भारी तत्व क्षीण मात्र में उपस्थित थे.
धातुएं, सिलिकेट, कार्बन और ऑक्सीजन भी थे.
हमारी मांस पेशियों का कार्बन, रक्त का लोहा और हड्डियों का कैल्शियम,
इनका सृजन किन्हीं पहले के तारों में हुआ था.
हमारा निमार्ण वस्तुतः ऊपर आकाश में हुआ.
पर उत्तर हमेशा नए प्रश्नों को जन्म देते हैं.
हम जितना अधिक जान पाते हैं रहस्य उतने ही गहरा जाते हैं.
मंदाकिनियों का उद्भव कैसे हुआ और क्या है उनकी अंतिम परिणति?
क्या बाहर दूसरे सौरमण्डल भी हैं, और क्या वहाँ जीवन हो सकता है?
बताइए तो हमारी आकाशगंगा के काले केन्द्रीय भाग में क्या छुपा है?
जाहिर है खगोलशात्रियों को शक्तिशाली दूरबीनों के आवश्यकता थी.
और 'ईएसओ' ने उन्हें नए क्रांतिकारी औज़ार दिए.
पैनी नज़र.
जितनी बड़ी - उतनी बेहतर - कम से कम दूरबीन के दर्पण के बारे में यह कहा जा सकता है.
पर बड़े दर्पण मोटे भी होने चाहिए अन्यथा वे अपने ही वज़न से विकृत हो जायेंगे.
पर बहुत बड़े दर्पण विकृत हो ही जाते हैं चाहे हम उन्हें कितना ही मोटा और भारी क्यों न बना लें.
समाधान? पतले हलके दर्पण और एक्टिव ऑप्टिक्स की जादुई तकनीक.
'ईएसओ' ने 1980 के दशक में इस तकनीक को प्रशस्त किया,
इससे अपनी 'न्यू टेक्नोलोजी टेलेस्कोप' को सुसज्जित किया.
ये थी अद्यतन तकनीक.
'वेरी लार्ज टेलेस्कोप' या 'वीएलटी' के बड़े दर्पणों का व्यास 8.2 मीटर है ...
पर उनकी मोटाई मात्र 20 सेमी० है.
यह जादू संभव हुआ है
कम्पयूटर नियंत्रित सहारों या टेकों के द्वारा जो ये
सुनिश्चित करते हैं कि दर्पण नैनोमीटर की परिशुद्धता से अपना सही आकार बनाये रखे.
'वीएलटी' 'ईएसओ' की प्रमुख सेवा है.
इसमें चार एक जैसी दूरबीने एकजुट होकर उत्तरी चिली के सेर्रो पारनाल शिखर पर कार्य करती हैं.
1990 के दशक में निर्मित,
ये खगोलशास्त्रियों को अत्याधुनिक टेक्नोलोजी प्रदान करती हैं.
आटाकामा के मरुस्थल बीच 'ईएसओ' ने मानों खगोलशास्त्रियों के लिए स्वर्ग का निर्माण कर दिया हो.
वैज्ञानिक 'ला रेसिदेंसिया' नामक भवन में रहते हैं
- एक अतिथि गृह जो - हमारे ग्रह के सबसे सूखे स्थान पर
- आंशिक रूप से धूल-मिट्टी के नीचे दबा है
पर यहाँ अंदर छिपे हैं ताड़ के हरे वृक्ष, तरण-ताल, ... और चिली की स्वादिष्ट मिठाइयां
पर
'वीएलटी' की प्रमुख विशिष्टता इसका तरण-ताल नहीं है,
वो है इसके द्वारा संभव हुआ ब्रह्मांड का अद्वितीय परिदृश्य.
बिना पतले दर्पणों और एक्टिव ऑप्टिक्स के 'वीएलटी' संभव न थी.
पर इसकी और भी विशिष्टतायें हैं.
किसी भी दूरबीन से, चाहे वो सबसे बड़ी क्यों न हो तारे धुंधले दिखाई देते हैं.
कारण? हमारा वायुमंडल बिम्ब को विकृत कर देता है.
यहाँ प्रवेश लेता है हमारा दूसरा जादू - एडैप्टिव ऑप्टिक्स.
पारनाल वेधशाला से लेज़र प्रकाश किरणें ऊपर आकाश पर जाकर कृत्रिम तारों का निर्माण करती हैं.
नीचे पृथ्वी पर लगे संसूचक इन तारों की मदद से ये ज्ञात कर लेते हैं कि वातावरण कितनी विकृति पैदा कर रहा है.
यह मापन एक सेकिंड में सैकड़ों बार किया जाता है.
और हर बार कम्पयूटर विकृतिशील दर्पणों को नियंत्रित कर बिम्ब में सुधार करता है.
और परिणाम? ऐसा लगता है मानों वायुमंडल की हलचल पूरी तरह समाप्त हो गयी हो.
आप स्वयं इस अन्तर को देखिये.
आकाशगंगा एक विशाल सर्पिलाकार मन्दाकिनी है.
और 27,000 प्रकाशवर्ष दूर इसके केन्द्रीय भाग के
रहस्य को 'ईएसओ' की 'वीएलटी' ने सुलझाया.
विशालकाय धूल के बादलों के कारण यह भाग अदृश्य रहता है.
पर सुग्राही अवरक्त प्रकाश कैमरे उस धूल को भेदकर
उस पार क्या है उसे देख सकते हैं.
एडैप्टिव ऑप्टिक्स के सहारे वहां दर्जनों लाल दानव तारे खोजे गए हैं.
और समय के बीतने के साथ ये भी पाया गया कि ये तारे गतिमान हैं.
वे आकाशगंगा के केन्द्र में स्थित किसी अदृश्य पिंड की परिक्रमा कर रहे हैं.
केन्द्र के परिक्रमारत तारों की गतियाँ संकेत देती हैं कि वह पिंड बहुत भारी होगा.
एक दैत्याकार श्याम विवर या 'ब्लैक होल' - संहति सूर्य की 43 लाख गुना.
खगोलशास्त्रियों ने वहां श्याम विवर में गिरते गैस के बादलों में
शक्तिशाली कौंध का प्रेक्षण किया है
यह सब संभव हुआ है एडैप्टिव ऑप्टिक्स कि शक्ति से.
तो पतले दर्पण और एक्टिव ऑप्टिक्स ने बड़ी दूरबीनों का निर्माण संभव कर दिया -
एडैप्टिव ऑप्टिक्स ने वातावरण की झिलमिलाहट खत्म की
और इस प्रकार हमें मिले एकदम प्रखर एवं सुस्पष्ट चित्र.
पर अभी हमारा जादू का पिटारा खाली नहीं हुआ है.
एक और तीसरा जादू है व्यतिकरणमापन या 'इंटरफैरोमैट्री'.
'वीएलटी' में चार दूरबीनें हैं.
ये साथ में मिलकर 130 मीटर आभासी व्यास की बड़ी दूरबीन बन जाती हैं.
प्रत्येक दूरबीन का प्रकाश निर्वात की हुयी सुरंग से
धरती के नीचे प्रयोगशाला में लाया जाता है
यहाँ प्रकाश तरंगों को लेज़र मापन एवं विशेष 'डिले लाइन' की तकनीक से जोड़ा जाता है.
इस प्रकार 8.2 मीटर व्यास की चार दूरबीनों की प्रकाशग्राही क्षमता जुड़कर
एक पचास टेनिस कोर्ट के तुल्य काल्पनिक दूरबीन सी हो जाती है.
साथ की चार अन्य छोटी सहायक दूरबीनें इस समायोजन को और भी लचीला बना देती हैं.
यूँ तो चार विशाल दूरबीनों के समक्ष ये बौनी नजर आती हैं
प्रत्येक में मात्र 1.8 मीटर व्यास का दर्पण लगा है.
फिर भी ये सौ साल पहले की सबसे बड़ी दूरबीन से भी बड़ा है!
व्यतिकरणमापन या ऑप्टिकल इंटरफैरोमैट्री एक जादू जैसा है.
तारों के प्रकाश का जादू जो यहाँ मरुस्थल में मुखर हो रहा है.
परिणाम बहुत ही कारगर साबित हुए हैं.
'वैरी लार्ज टेलेस्कोप' का व्यतिकरणमापी हबल अंतरिक्ष दूरबीन से
पचास गुना अधिक सुस्पष्टता देता है.
उदाहरण के लिए इस युगल तारे में इस भक्षी को देखिये.
ये अपने साथी तारे से पदार्थ चुराकर उसका भक्षण कर रहा है.
बीटलजूस या काक्षी तारे से यदा कदा धुंए और धूल के छल्ले निकलते देखे गए हैं.
ये एक दैत्य तारा है जिसका कभी भी सुपरनोवा के रूप में विस्फोट हो सकता है.
और, नवजात तारों के गिर्द खगोलशास्त्रियों को धूल भरी चकतियाँ...
जो भविष्य के पृथ्वी जैसे संसारों का उपादान या कच्चा माल है.
'वैरी लार्ज टेलेस्कोप' मानव अंतरिक्ष में गड़ी सबसे पैनी आँख है.
पर खगोलशास्त्रियों के पास ऐसी दूसरी विधाएं भी हैं जिनसे वे अपने आयाम को बढ़ा लेते हैं...
और विचारों को भी.
यूरोपीयन सदर्न आब्जर्वेटरी में
उन्होंने ब्रह्मांड को एक एकदम नए नजरिये से देखना सीखा है.
बदलता परिदृश्य.
संगीत मधुर है न?
पर सोचिये यदि आपको किसी प्रकार की श्रवण बाधा होती?
यदि आपमें लघु आवृत्ति को सुन पाने की क्षमता न होती.
या फिर आप ऊंची आवृत्तियों को न सुन पाते हों.
ऐसा ही कुछ खगोलशास्त्रियों के साथ भी होता था.
मनुष्य की आँख ब्रह्माण्ड से मिल रहे विकिरण के केवल एक छोटे से हिस्से के लिए संवेदी होती है.
हम बैंगनी प्रकाश से छोटी तरंगों
या लाल प्रकाश से लंबी तरंगों को नहीं देख सकते.
इस तरह हम ब्रह्मांड की महान संगीत रचना का पूरी तरह आनन्द नहीं उठा पाते.
अवरक्त प्रकाश, इन्फ्रारेड रेडिएशन या गर्मी के विकिरण के खोज प्रथम वर्ष 1800 में विलियम हर्शल द्वारा हुयी थी.
एक अँधेरे बंद कमरे में आप मुझे नहीं देख सकते.
पर यदि आप इन्फ्रारेड गॉगल्स पहन लें आप मेरे शरीर के गर्म हिस्से देख पायेंगे.
ठीक इसी प्रकार अवरक्त प्रकाश दूरबीनें उन ब्रह्मांडीय पिंडों को उजागर करती हैं जो इतने ठंडे होते हैं कि उनसे दृश्य प्रकाश का उत्सर्जन नहीं होता,
जैसे वे गैस-धूल के बने काले जिनमें तारों और ग्रहों का सृजन होता है.
कई दशकों से,
'ईएसओ' के खगोलशास्त्री इस ब्रह्माण्ड को इन्फ्रारेड प्रकाश में
खंगालने की चाहत रखते थे.
पर आरंभिक इन्फ्रारेड प्रकाश संसूचक बहुत छोटे थे और प्रभावशाली न थे.
उनसे हमें इन्फ्रारेड आकाश का एक धुंधला स्वरुप दिखाई दिया.
आधुनिक इन्फ्रारेड कैमरे आकार में बड़े तथा शक्तिशाली हैं.
उनकी सुग्राहिता को बधाने के लिए उन्हें बहुत ठंडा किया जाता है.
और 'ईएसओ' की वैरी लार्ज टेलीस्कोप की बनावट इनका भरपूर उपयोग करती है.
सच तो ये है कि हमारे कुछ जादुई तकनीकें, जैसे इंटरफैरोमैट्री, केवल इन्फ्रारेड में ही काम करती हैं.
हमने अपने आयाम का विस्तार किया है - इससे ब्रह्मांड का नया पक्ष उजागर हो रहा है.
यह काला धब्बा ब्रह्मांडीय धूल से बना है. इसने अपने पीछे के तारों को छिपा रखा है.
पर इन्फ्रारेड का उपयोग कर हम इस धूल को भेदकर देख सकते हैं.
ये है ओरायन नेबुला या मृग नीहारिका - तारों की एक पौधशाला.
अधिकांश नवजात तारे धूल के बादलों में छिपे रहते हैं.
एक बार फिर इन्फ्रारेड हमें राहत देती है - त्तारों के जन्म की प्रक्रिया दिखा कर.
मृत्युगामी तारे गैस के बुलबुलों की उच्छ्वास उत्सर्जित करते मिलते हैं.
दृश्य प्रकाश में ये देखते ही बनते हैं.
पर इन्फ्रारेड में ली गयी छवि और अधिक ब्यौरा देती है.
इन्फ्रारेड तकनीक द्वारा लिए गए तारों और गैस के बादलों के दृश्यों को न भूल जायिएगा
जिनका भक्षण आकाशगंगा के केन्द्र का भस्मासुर श्याम विवर या ब्लैक होल कर रहा है.
इन्फ्रारेड कैमरे के बिना हम इन दृश्यों से वंचित रह जाते.
इन्फ्रारेड तकनीक से हमने दूसरी मंदाकिनियों का अध्ययन कर
उनमें अपने सूर्य जैसे तारों का वितरण खोजा है.
सुदूर स्थित मंदाकिनियों का अध्ययन केवल इन्फ्रारेड प्रकाश से ही संभव है.
क्योंकि ब्रह्माण्ड के निरंतर प्रसार के कारण
उनका सामान्य दृश्य प्रकाश इन्फ्रारेड क्षेत्र में खिसक आया है.
पारनाल के समीप के एक पर्वत शिखर पर एक इकलौती इमारत है.
इसके अंदर 4.1 मीटर व्यास की 'विस्टा' दूरबीन लगी है.
इसका निर्माण यूनाइटेड किन्ग्डम में हुआ जो 'ईएसओ' का दसवां सदस्य है.
अभी विस्टा दूरबीन इन्फ्रारेड में ही कार्य करती है.
यहाँ एक विशाल कैमरा लगा हुआ है जिसका वज़न एक ट्रक जितना होगा.
सच में, विस्टा दूरबीन ने इन्फ्रारेड में ब्रह्माण्ड की खोज के नए द्वार खोल दिए हैं.
पचास साल पहले अपने जन्म के समय से 'ईएसओ' में दृश्य प्रकाश में खगोलशास्त्र पर काम चल रहा है.
और इन्फ्रारेड में विगत लगभग तीस वर्ष से.
पर ब्रह्माण्ड का नाद पूरी तरह सुनने के लिए ये काफी नहीं.
चिली की एंडीज़ पर्वतमाला में समुद्र तल से पांच हज़ार मीटर ऊपर है
चायनन्तोर का पठार.
खगोलशास्त्र इससे अधिक ऊंचाई पर कहीं नहीं किया जाता.
चायनन्तोर है घर 'एल्मा' का.
एल्मा' यानि एटाकामा लार्ज मिलीमीटर/सबमिलीमीटर एरे.
'एल्मा' अभी निर्माणाधीन है.
यहाँ की परिस्थितियाँ अत्यंत प्रतिकूल हैं - साँस लेना भी दूभर होता है.
अभी यहाँ 66 में से केवल दस एंटेना ही लग पाये हैं,
पर 'एल्मा' ने 2011 की शरद में अपना पहला प्रेक्षण लिया.
अंतरिक्ष से आती मिलीमीटर तरंगें. इनका प्रेक्षण स्थल ऊंचा और शुष्क होना चाहिए.
चायनन्तोर इस मामले में दुनिया के सर्वोत्कृष्ट स्थानों में से एक है.
इन दो मंदाकिनियों की टकराहट से उत्पन्न ये ठंडी गैस एवं काली धूल दिखाई दे रही है.
ये तारों के जन्म नहीं बल्कि उनके संषेचन की स्थली है.
और इस मृत्युप्राप्त तारे से निकलता सर्पिलाकार प्रवाह -
कहीं ये किसी परिक्रमारत तारे के कारण तो नहीं हो रहा?
ब्रह्माण्ड को देखने की नयी तकनीकें विकसित कर
हम ग्रहों, तारों और मंदाकिनियों के उद्भव के रहस्य के और भी निकट आ गए हैं.
- ब्रह्माण्ड के नाद को पूरी तरह सुनने का प्रयास.
अपनी पहुँच को बढ़ाना.
स्तेफान गिसर्द को तारों से प्यार है.
ताज्जुब नहीं कि उन्हें उत्तरी चिली से भी उतना ही प्यार है.
यहाँ से हमें दुनियां में ब्रह्मांड का सबसे सुंदर दृश्य जो मिलता है.
तो ये भी ताज्जुब की बात नहीं कि उन्हें यूरोपीयन सदर्न आब्जर्वेटरी से भी उतना ही लगाव है.
- जो यूरोप की आकाश पर सधी आँख है.
स्तेफान एक प्रतिष्ठित फ्रांसीसी फोटोग्राफर व लेखक हैं.
वे 'ईएसओ' के अग्रदूत फोटोग्राफर हैं.
उन्होंने अपने मोहक चित्रों में बखूबी आँका है एटाकामा मरुस्थल के सौंदर्य और नीरवता को,
विराट दूरबीनों के उच्च तकनीकी निपुणता को,
और रात्रि आकाश के वैभव को.
अपने जैसे विश्व के अन्य छायाचित्र दूतों की तरह
स्तेफान भी 'ईएसओ' के सन्देश को प्रसारित कर रहे हैं.
जिज्ञासा, आश्चर्य और प्रेरणा का सन्देश,
जिसका उद्घोष सहयोग और बाहर पहुँच द्वारा हो रहा है.
सहयोग 'ईएसओ' की सफलता की आधारशिला रहा है.
पचास साल पहले,
यूरोपीयन सदर्न आब्जर्वेटरी
का आरम्भ मात्र पांच संस्थापक सदस्यों से हुआ:
बेल्जियम, फ्रांस, जर्मनी, नेदरलैन्ड्स तथा स्वीडन.
शीघ्र ही दूसरे यूरोपीय देश आ जुड़े.
डेनमार्क 1967 में, इटली और स्विट्जर्लैण्ड 1982 में और पुर्तगाल 2001 में.
फिर यूनाइटेड किन्ग्डम 2002 में.
पिछले दशक में, फिनलैंड, स्पेन, चैक गणराज्य और ऑस्ट्रिया
भी यूरोप के सबसे बड़े खगोलशास्त्रीय संस्थान से आ जुड़े.
अभी हाल में ब्राजील 'ईएसओ' का पन्द्रहवां सदस्य
और यूरोप के बाहर का पहला राष्ट्र बना.
भविष्य में न जाने और क्या होगा.
सभी सदस्य देश विश्व की सबसे बड़ी वेधशालाओं में
खगोलशास्त्र के उच्च अध्ययन के लिए एकजुट है.
ये उनके देशों की अर्थव्यवस्थाओं के लिए भी हितकर है.
'ईएसओ' यूरोप और चिली में उद्योग के साथ घुल-मिलकर सहयोग करती है.
आवागमन के लिए सड़कों का निर्माण होना था.
पर्वत शिखरों को सपाट करना था.
इटली के उद्योग संघ 'एईएस' ने
'वीएलटी' की चार दूरबीनों के मुख्य ढांचे तैयार किये.
प्रत्येक दूरबीन का भार लगभग 430 टन है.
उन्होंने दूरबीन के भवन भी बनाये जो दस मंजिला इमारत जितने ऊंचे हैं.
एक काँच बनाने वाली जर्मन कम्पनी शॉट ने 'वीएलटी' के नाज़ुक दर्पण बनाये
जो आठ मीटर व्यास और केवल 20 सेंटीमीटर मोटाई के हैं.
फ्रांस के REOSC में,
इन दर्पणों को चमकाने का कार्य हुआ जो मिलीमीटर के दस लाखवें भाग की परिशुद्धता से किया गया
- पूर्व इसके कि उन्हें पारनाल की लंबी यात्रा पर भेजा जाता.
इस बीच यूरोप के विभिन्न विश्वविद्यालयों और शोध संस्थानों में
सुग्राही कैमरे और वर्णक्रममापी विकसित किये गए.
'ईएसओ' की दूरबीनें करदाताओं के धन बनी हैं.
आपके धन से.
इसलिए आप भी इस उत्साह में सम्मिलित हो सकते हैं.
उदाहरण के लिए, 'ईएसओ' की वेबसाइट प्रचुर खगोलीय सूचना का भंडार है.
जिसमें हजारों सुंदर चित्र और विडियो हैं.
इसके अलावा 'ईएसओ' पत्रिकाएं प्रकाशित करती है, प्रेस विज्ञप्तियां जारी करती है,
और विडियो डाक्युमेंटरी बनाती है जैसी एक आप ठीक इस समय देख रहे हैं.
और पूरे विश्व में
'ईएसओ' विज्ञान मेलों और प्रदर्शनियों में भाग लेती है,
ब्रह्माण्ड की खोज में भागीदारी के अनगिनत तरीके हैं.
क्या आप जानते हैं कि 'वीएलटी' की चार दूरबीनों के नाम
चिली की एक बालिका ने सुझाये थे?
17 वर्षीया जोर्सी एल्बनेज़ कास्टिला ने
ये चार नाम दिए थे, अंतु, कुइयन, मेलीपाल और येपुन
जो मापुचे भाषा में सूर्य, चन्द्र, सदर्न क्रॉस और शुक्र के नाम हैं.
जोर्सी जैसे स्कूली बच्चों और छात्रों की सहभागिता बहुत महत्वपूर्ण है.
'ईएसओ' अनेक शैक्षणिक कार्यक्रमों में सन्नद्ध है.
जैसे, स्कूली अभ्यास एवं व्याख्यान.
जब 2004 में शुक्र सूर्य के सामने से गुज़रा था,
तब यूरोपीय छात्रों और अध्यपकों के लिए एक विशेष कार्यक्रम बनाया गया.
और 2009 के अंतर्राष्ट्रीय खगोलिकी वर्ष में
'ईएसओ' विश्व भर में लाखों स्कूली बच्चों और छात्रों तक पहुँची.
आखिर सच ही है कि आज के बच्चे ही तो कल के खगोलशास्त्री हैं.
पर बाहर पहुँच बनाने के इस उपक्रम में ब्रह्मांड का कोई सानी नहीं है.
खगोलशास्त्र एक दृश्य विज्ञान है.
मंदाकिनियों, तारक गुच्छों और तारों की पौधशालाओं को देखकर हमारी कल्पना को पर लग जाते हैं.
जब उनका विज्ञानं के लिए उपयोग न हो रहा हो तब,
कभी कभार 'ईएसओ' की दूरबीनों का उपयोग 'कॉस्मिक जैम्स कार्यक्रम' में होता है
-- केवल शैक्षणिक और जन जागरण के लिए चित्र खींचने में.
कहते हैं कि एक तस्वीर हज़ार शब्दों के बराबर होती है.
सामान्य जन इन स्तब्धकारी चित्रों के सृजन में भाग ले सकते हैं.
इसके लिए हमारी 'हिडन ट्रेजर' प्रतियोगिताएं हैं.
रूसी शौकिया खगोलशास्त्री इगोर चेकालिन ने वर्ष 2010 की प्रतियोगिता जीती थी.
उनके अद्भुत चित्र वास्तविक वैज्ञानिक आंकड़ों पर आधारित थे.
सदस्य देशों, उद्योग और विश्वविद्यालयों ने
हर स्तर पर सहयोग कर
'ईएसओ' को विश्व की एक सफलतम संस्था बनाया है.
और इसके जन अभियान के तहत आप इस साहसिक उपक्रम से जुड़ सकते हैं.
यह ब्रह्माण्ड आपका आह्वान कर रहा है - कि मुझे खोजो तो जानें.
प्रकाश को लपकना.
आधी सदी से,
यूरोपीयन सदर्न आब्जर्वेटरी ब्रह्मांड के सौंदर्य को उजागर करती रही है.
पृथ्वी पर तारों के प्रकाश की वर्षा होती रहती है.
विशाल दूरबीनें ब्रह्मांड के प्रकाश कण यानि फोटोन का संग्रह कर
उन्हें अद्यतन कैमरों और वर्णक्रममापी उपकरणों को भेजती हैं.
आज की खगोलीय छवियाँ 1960 के चित्रों से पर्याप्त भिन्न हैं.
जब सन् 1962 में 'ईएसओ' की शुरुआत हुयी,
खगोलशास्त्री काँच की बनी बड़ी बड़ी फोटोग्राफिक प्लेट का इस्तेमाल करते थे.
वे कम सुग्राही और अशुद्ध होतीं और उनसे काम लेना भी कठिन होता था.
आज के इलेक्ट्रोनिक संसूचकों ने दुनिया कितनी बदल दी है.
वे लगभग प्रत्येक फोटोन को पकड़ लेते हैं.
छवि भी तत्काल मिल जाती है.
साथ ही महत्वपूर्ण बात ये भी है कि उसका
कम्पूटर द्वारा संसाधन और विश्लेषण किया जा सकता है.
खगोलशास्त्र पूरी तरह डिजिटल हो गया है.
'ईएसओ' की दूरबीनों में दुनिया के सबसे बड़े
और अति संवेदी संसूचक लगे हैं.
अकेले 'विस्टा' कैमरे में 16 संसूचक लगे हैं जो 6 करोड 70 लाख पिक्सेल के बराबर है.
यह विशाल उपकरण इन्फ्रारेड विकिरण को लपक लेता है जो ब्रह्माण्ड के धूल भरे बादलों से
नवजात तारों से
या दूरस्थ मंदाकिनियों से आ रहा हो.
द्रवीभूत हीलियम इन संसूचकों को ऋण 269 के तापमान पर बनाये रखती है.
इसप्रकार 'विस्टा' दक्षिण के आकाश की सूची तैयार करती है
मानो कोई अन्वेषक किसी अनजाने महाद्वीप का नक्शा बना रहा हो.
'वीएलटी' सर्वे दूरबीन एक और खोजी मशीन है
जो दृश्य प्रकाश के क्षेत्र में काम करती है.
इसका कैमरा जिसे 'ओमेगाकैम' कहा जाता है और भी बड़ा है.
इसमें 32 सीसीडी के 26 करोड 80 लाख विलक्षण संख्या वाले पिक्सेल मिलकर
अद्भुत चित्र बनाते हैं.
इसका दृश्य फलक एक वर्ग अंश का है
- यानि पूर्ण चन्द्र का चार गुना.
'ओमेगाकैम' प्रतिरात पचास गीगाबाईट आंकड़े जमा करता है.
ये तो हुए गीगाबाईट के उम्दा आंकड़े.
'विस्टा' और 'वीएसटी' जैसी सर्वेक्षण दूरबीनें
आकाश को खंगालती रहती हैं - दुर्लभ और रोचक पिंडों की तलाश में.
खगोलशास्त्री फिर 'वीएलटी' की अपार क्षमता का उपयोग
इन पिंडों के उत्कृष्ट अध्ययन के लिए करते हैं.
'वीएलटी' की चारों दूरबीनों में से
प्रत्येक का अपना विशिष्ट उपकरण है,
प्रत्येक की अपनी विशेषताएं है.
इन उपकरणों के बिना 'ईएसओ' के अंतरिक्ष पर लगी बड़ी आँख, बस, अंधी है.
इनके बड़े विलक्षण नाम हैं जैसे, आइजेक, फ्लेम्स, हॉकआई और सिनफोनी.
छोटी कार जितना आकार है इनमें से प्रत्येक विशाल अत्युन्नत मशीन का.
इनका उद्देश्य?
ब्रह्माण्ड के फोटॉनों को पकड़कर हर संभव सूचना बाहर निकलना.
सभी उपकरण विलक्षण हें पर कुछ दूसरों से अधिक विशिष्ट.
उदाहरण के लिए, ये नाको और ये सिनफोनी 'वीएलटी' की एडेप्टिव ऑप्टिक्स का उपयोग करते हैं.
लेज़र के द्वारा कृत्रिम तारे बनाये जाते हैं.
जो वायुमंडल के धुंधलापन लाने वाले प्रभाव को निष्क्रिय करने में खगोलविदों की मदद करते हैं.
नाको द्वारा लिए चित्र इतने स्पष्ट होते हैं मानों उन्हें बाह्य अंतरिक्ष से लिया गया हो.
फिर मिडी और एम्बर नामक दो व्यतिकरणमापी हैं.
इनमें दो या दो से अधिक दूरबीनों की प्रकाश तरंगें एक स्थान पर लाई जाती हैं
मानो उन्हें किसी एक विशाल दर्पण द्वारा एकत्र किया गया हो.
परिणाम:
कल्पनातीत प्रखर चित्र.
पर खगोलशास्त्र में केवल चित्र ही लिए जाते हों ऐसा नहीं है.
अगर आप विस्तृत सूचना चाहते हैं,
तो आप तारे के प्रकाश के साथ चीरफाड़ कर उसकी संरचना ज्ञात कर सकते है.
वर्णक्रममिति खगोलशास्त्र का एक सशक्त औज़ार है.
आश्चर्य नहीं कि 'ईएसओ' को अपने दुनिया के सबसे अत्याधुनिक वर्णक्रममापियों पर गर्व है.
जैसे ये शक्तिशाली 'एक्स-शूटर'.
जहाँ चित्र हमें सौंदर्य के दर्शन करते हैं वहीँ वर्णक्रम अधिक जानकारी उजागर करता है.
सर्जन
गति
आयु
दूरवर्ती तारों के गिर्द घूमते बाह्य ग्रहों के वायुमंडल.
या दृश्य ब्रह्मांड के छोर पर स्थित नवजात मंदाकिनियाँ.
बिना वर्णक्रममिति के हम ऐसे अन्वेषक साबित होते जो बस एक विशाल भूदृश्य मात्र ताक रहे होते.
वर्णक्रममिति के द्वारा
हम उस भूदृश्य की स्थलाकृति, भूविज्ञान, विकास एवं संरचना को जान सकते हैं.
एक बात और है.
अपने शांत और स्थिर सौंदर्य के बावजूद ब्रह्माण्ड एक अत्यंत हिंसापूर्ण स्थली है.
रात में कई जगह ऊपर धमाके होते हैं,
और खगोलविद प्रत्येक घटना को लपक लेना चाहते हैं.
भारी तारे अपने जीवन के अंत में सुपरनोवा के रूप में विस्फोटित होते हैं.
कुछ ब्रह्मांडीय धमाके तो इतने प्रचंड होते हैं कि
वो अपनी पितृ मंदाकिनी को कुछ समय के लिए चमक में पीछे छोड़ देते हैं.
अन्तःतारकीय अंतरिक्ष उच्च शक्ति वाली अदृश्य गामा किरणों से ओतप्रोत हो जाता है.
छोटी-छोटी स्वचालित दूरबीनें उपग्रहों द्वारा इसका संकेत मिलते ही सक्रिय हो जाती हैं.
कुछ ही सेकिंडों में वे सही दिशा में समायोजित हो जाती हैं ताकि विस्फोट के परिणाम का अध्ययन कर सकें.
दूसरी स्वचालित दूरबीनें अपना ध्यान कम नाटकीय घटनाओं पर केंद्रित करती हैं.
जैसे दूरवर्ती ग्रहों का अपने मातृ तारे के सामने से गुज़रना.
ब्रह्माण्ड में हरदम हलचल मची रहती है.
'ईएसओ' की चेष्टा यही है कि इस हलचल के एक भी स्पंदन से चूक न जाय.
ब्रह्माण्डिकी ऐसा विज्ञान है जिसमें ब्रह्माण्ड का उसकी पूर्णता में अध्ययन किया जाता है.
इसकी संरचना, विकास और उद्भव.
इसलिए ये महत्वपूर्ण हो जाता है कि हम अधिक से अधिक प्रकाश का संग्रह कर सकें.
ये मंदाकिनियाँ इतनी दूर हैं कि इनसे केवल गिने चुने फोटॉन ही पृथ्वी तक पँहुचते हैं.
पर ये गिने चुने फोटॉन अपने में ब्रह्माण्ड के अतीत के सुराग संजोये होते हैं.
उन्होंने अरबों वर्षों की यात्रा की होती है.
वे हमें आदि ब्रह्मांड का स्वरूप दिखाते हैं.
इसीलिये सुग्राही उपकरणों से सुसज्जित बड़ी दूरबीनें ज़रूरी हो गयी हैं.
पिछले पचास वर्षों में,
'ईएसओ' की दूरबीनों ने बहुत दूर की मंदाकिनियों और क्वेजार्स के दर्शन कराये
जैसे हमने पहले कभी नहीं किये थे.
यहाँ तक कि उन्होंने हमारी मदद अदृश्य काले पदार्थ के प्रसार को अनावृत करने में की
जिसकी प्रकृति अबतक अनजानी है.
कौन जानता है कि अगले पचास वर्षों में क्या गुल खिलेंगे?
जीवन की खोज.
क्या आपने कभी ब्रह्माण्ड में जीवन के बारे में सोचा है?
दूरवर्ती तारों के गिर्द जीव सृष्टि से ओतप्रोत ग्रह?
सदियों से खगोलशास्त्री इस विषय पर चिंतन करते रहे हैं.
आखिर ब्रह्माण्ड में इतनी सारी मंदाकिनियाँ बिखरी पड़ी हैं और प्रत्येक में ढेर सारे तारे हैं
तो फिर पृथ्वी ही विशिष्ट क्यों?
सन् 1995 में स्विस खगोलशास्त्री माइकेल मेयर और डिडियर क्विलोज़
वे प्रथम व्यक्ति थे जिन्होंने हमरे सौर मण्डल के बाहर एक सामान्य तारे की परिक्रमारत ग्रह को खोजा.
तबसे ग्रह-खोजियों ने सैकड़ों दूसरे बाह्य ग्रह खोज निकाले हैं.
छोटे-बड़े, गर्म-ठंडे विविध प्रकार के ग्रह.
अब हम पृथ्वी जैसे ग्रहों को बस खोजने ही वाले हैं.
और फिर भविष्य में: ऐसा ग्रह जिसपर जीवन हो - खगोलशास्त्रियों की मृगतृष्णा.
यूरोपीयन सदर्न आब्जर्वेटरी बाह्य ग्रहों की खोज में
प्रमुख भूमिका निभाती है.
माइकेल मेयर के दल ने सेरो ला सिला से सैकड़ों बाह्य ग्रह खोज निकले हैं.
यह स्थान चिली में हमारा प्रथम चरण था.
यहाँ ये कोराली वर्णक्रममापी है,
जो स्विस लियोंहार्ड आयलर दूरबीन पर लगा है.
इसका काम है तारों में हलकी सी लड़खड़ाहट को मापना जो उनके गिर्द घूमते ग्रहों की गतियों के गुरुत्व के कारण उत्पन्न होती है.
'ईएसओ' की सम्मान्य 3.6 मीटर व्यास की दूरबीन भी इस कार्य में सन्नद्ध है.
इसका हार्प्स वर्णक्रममापी दुनिया भर में सबसे अधिक अचूक है.
इसने अबतक 150 से अधिक ग्रह खोजे हैं.
इसका सबसे बड़ा विजय चिन्ह है
ये पांच से सात बाह्य ग्रहों का समृद्ध 'सौर मंडल'.
पर बाह्य ग्रहों को खोजने के दूसरे तरीके भी हैं
जैसे 1.5 मीटर व्यास की इस डेनिश दूरबीन ने एक दूरवर्ती ग्रह खोजा
वो ग्रह पृथ्वी से पांच गुना वजनी निकला.
कैसे इसे खोजा गया? गुरुत्वीय माइक्रोलेंसिंग के द्वारा.
हुआ यह कि वो ग्रह अपने पितृ तारे के के साथ पृष्ठभूमि के एक बड़े चमकीले तारे के सामने से गुज़रा.
इससे वो आवर्धित हो दिखाई दिया.
कभी कभी तो आप सीधे अपने कैमरे में बाह्य ग्रह को कैद कर सकते हैं.
जैसे, 'वीएलटी' पर लगे 'नाको' नामक एडेप्टिव ऑप्टिक्स वाले कैमरे ने
किसी बाह्य ग्रह की पहली तस्वीर आँकी.
इस चित्र में ये लाल धब्बा एक विशाल ग्रह है जो एक भूरे वामन तारे की परिक्रमा कर रहा है.
वर्ष 2010 में 'नाको' ने एक कदम और आगे बढ़ा.
ये तारा पृथ्वी से 130 प्रकाश वर्ष दूर है.
ये सूर्य से कम उमरदार और चमकीला है, इसके गिर्द चार ग्रह बड़ी कक्षाओं में घूमते हैं,
'नाको' की गिद्ध जैसी पैनी आँख ने इस ग्रह 'स' के प्रकाश को मापा,
यह एक गैसों का बना गुरु से भी दस गुना भारी है,
पितृ तारे के प्रकाश की कौंध के बावजूद
ग्रह के मंद प्रकाश को वर्णक्रम में फैलाना संभव हुआ.
इससे ग्रह के वातावरण के बारे में जानकारी मिली.
आज अधिकांश बाह्य ग्रह उस समय खोजे जाते हैं जब वे अपने पितृ तारे के सामने से गुजरते हैं.
यदि हमारे लिए ग्रह का कक्षातल दृष्टि रेखा पर हो
तो हमें बार बार यह घटना देखने को मिलेगी.
इस प्रकार तारे की चमक में हो रहा बहुत थोड़ा आवर्ती ह्रास
ग्रह की उपस्थिति का भेद खोल देता है.
ला सिल्ला की ट्रापिस्ट दूरबीन इन दुष्प्राप्य संक्रमणों की खोज करेगी.
इसी बीच,
'वीएलटी' ने एक संक्रमण करते ग्रह का अध्ययन बड़ी सूक्ष्मता से किया.
मिलिए GJ1214b से, हमारी अपनी पृथ्वी से 2.6 गुना भारी ग्रह.
संक्रमण के समय ग्रह का वायुमंडल पितृ तारे के प्रकाश का आंशिक अवशोषण करता है.
'ईएसओ' के सुग्राही फौर्स नामक वर्णक्रममापी ने यह पता चलाया था कि
यह ग्रह गर्म और वाष्प से भरे 'सौना' जैसा है.
गैस के बने दैत्याकार ग्रह और इस ग्रह जैसे 'सौना' जगत जीवन के लिए प्रतिकूल हैं.
पर हमारी खोज जारी है.
शीघ्र ही 'वीएलटी' पर एक नया 'स्फीयर' नामक उपकरण लगाया जाने वाला है.
'स्फीयर' में मंद प्रकाश वाले ग्रहों को अपने पितृ तारों की कौंध में ढूंढ लेने की क्षमता होगी.
वर्ष 2016 में एस्प्रेस्सो नामक वर्णक्रममापी 'वीएलटी' में आ जुड़ेगा.
ये हार्प्स नामक उपकरण को भी मात दे देगा.
और जब 'ईएसओ' की अत्यधिक बड़ी दूरबीन तैयार हो जायेगी,
तब हम शायद धरती के परे के अन्य जीवमंडलों के चिन्ह खोज पायें.
पृथ्वी पर जीवन प्रचुर मात्रा में है.
उत्तरी चिली को कुदरत ने गिद्ध, विकुना नामक ऊँट, विज्काचास नामक खरगोश जैसे चूहे और विशाल कैक्टस के पौधे दिए हैं.
यहाँ तक कि अटाकामा मरुस्थल की शुष्क धरती भी बड़े दमदार जीवाणुओं से ओतप्रोत है.
हमने अन्तःतारकीय जगत में जीवन के मूल घटक खोज निकले हैं.
हमने ये भी जान लिया है कि ढेर सारे ग्रह उपस्थित हैं.
अरबों वर्ष पूर्व धूमकेतुओं पृथ्वी पर पानी और जैविक अणु लेकर आये थे.
क्या ऐसा अन्यत्र होने की सम्भावना नहीं है?
अथवा, क्या हम ब्रह्माण्ड में नितांत अकेले हैं?
ये एक बहुत पुराना और बड़ा प्रश्न है.
और इसका उत्तर बस हमारी मुट्ठी में आने ही वाला है.
बड़े उपकरणों का निर्माण.
खगोलशास्त्र एक बड़ा विज्ञान है.
और बाहर है विराट ब्रह्माण्ड,
और ब्रह्माण्ड के अध्ययन के लिए जरूरी हैं विशाल उपकरण.
ये है अमेरिका के पेलोमर शिखर पर स्थित 5 मीटर व्यास की हेल परावर्तक दूरबीन.
जब पचास वर्ष पूर्व यूरोपीयन सदर्न आब्जर्वेटरी का पदार्पण हुआ
तब वह दुनिया की सबसे बड़ी दूरबीन थी.
'ईएसओ' की सेर्रो पारनाल में लगी वैरी लार्ज टेलीस्कोप एक अद्यतन उपकरण है.
इतिहास की सबसे शक्तिशाली वेधशाला के बतौर इसने
हमें इस ब्रह्मांड के पूरे सौंदर्य का परिचय दिलाया जिसके हम निवासी हैं.
पर खगोलशास्त्रियों की निगाहें और भी बड़े उपकरणों पर लगी हैं.
और 'ईएसओ' उनके इन सपनों को साकार करने में लगी है.
सैन पेड्रो ड एटाकामा.
असाधारण बहार और प्राकृतिक चमत्कारों से भरी इस धरती पर
ये मनोहर क़स्बा देशी एटाकामॉस लोगों का घर है.
और ऐसे साहसिक पर्यटकों का भी.
और 'ईएसओ' के खगोलशास्त्रियों और तकनीशियनों का भी.
और सैन पेड्रो के पास ही 'ईएसओ' की पहली महत्वाकांक्षी मशीन आकार ले रही है.
इसका नाम है 'एल्मा' यानि एटाकामा लार्ज मिलीमीटर/सबमिलीमीटर अरे.
'एल्मा' यूरोप, उत्तरी अमेरिका और पूर्वी एशिया का संयुक्त उद्यम है.
ये एक विशाल ज़ूम लेंस के माफिक काम करता है.
इसके 66 एंटेने जब पास पास होते हैं तो हमें चौड़ा दृश्य फलक देते है.
पर इन्हें फैला दीजिए तो ये आकाश के एक छोटे से क्षेत्र का आवर्धित रूप दिखाते हैं.
सबमिलीमीटर तरंगों में 'एल्मा' ब्रह्माण्ड का कुछ दूसरा नजारा दिखाएगा.
वो क्या होगा?
ब्रह्माण्ड के जन्म कुछ समय बाद हुयी प्रथम मंदाकिनियों के जन्म की प्रक्रिया.
आण्विक गैस के ठंडे धूल भरे बादल.
तारों की पौधशालाएं जहाँ नए सूर्यों और ग्रहों का जन्म होता है.
और, ब्रह्मांड का रसायन शास्त्र.
'एल्मा' जीवन के आधारस्तंभ जैविक अणुओं को खोजेगा.
'एल्मा' के एंटेनाओं का निर्माण युद्ध स्तर पर चल रहा है.
ऑटो और लोर नमक ये दो विशाल परिवाहक
सम्पूरित एंटेनाओं को चायनन्तोर पठार पर ऊपर चढ़ाएंगे.
समुद्र तल से 5000 मीटर की ऊंचाई पर
ये एरे माईक्रोवेव ब्रह्माण्ड के अभूतपूर्व दर्शन कराएगा.
जब 'एल्मा' लगभग पूरा हो चूका होगा,
तब 'ईएसओ' को अपने लक्ष्य तक पहुँचने में कई और वर्ष लगेंगे.
आप वो पर्वत शिखर देख रहे हैं?
इसका नाम है सेरो आर्माजोंस.
ये पारनाल से बहुत दूर नहीं है.
यहाँ लगेगी मानव इतिहास की सबसे बड़ी दूरबीन.
मिलिए यूरोपीय अत्यंत बड़ी दूरबीन या E-ELT से.
ये होगी आकाश पर सधने वाली अब तक की सबसे बड़ी आँख.
इसके दर्पण का व्यास लगभग 40 मीटर होगा.
जिससे ये अपने से पहले की सभी दूरबीनों को बौना बना देगी.
इसमें हैं लगभग 800 कम्पूटर नियंत्रित दर्पण के भाग
जटिल आप्तिकी ताकि प्रखरतम चित्र मिलें.
दूरबीन कक्ष का गुम्बद एक चर्च से भी बड़ा.
E-ELT में सबकुछ अतिशयपूर्ण है.
पर सबसे बड़े आश्चर्य तो वास्तव में बाहर ब्रह्माण्ड में समाये हैं.
E-ELT उजागर करेगी दुसरे तारों के गिर्द घूमते ग्रहों को.
इसका ऑट्स वर्णक्रममापी दूसरे धरातीत संसारों के वायुमंडलों को सूंघेगा.
इस आशा से कि जीवन के कोइ चिह्न वहां मिल जांय.
इसके अलावा E-ELT मंदाकिनियों के अलग अलग तारों का अध्ययन करेगी.
ऑट्स से कम करना पड़ोस के शहर के निवासियों से प्रथम बार मिलने जैसा है.
मानों हम ब्रह्माण्ड की टाइम मशीन पर बैठे हों.
विशाल दूरबीन हमें समय में अरबों वर्ष पीछे ले जाती है,
ताकि हम जान सकें कि यह सब शुरू कैसे हुआ.
शायद यह ब्रह्मांड के त्वरण की पहेली को सुलझा ले
वो आश्चर्यजनक तथ्य कि मंदाकिनियाँ परस्पर दूरियां निरंतर बढ़ती जा रही है.
तेज़ी से और भी तेज़ी से.
खगोलशास्त्र जितना बड़ा विज्ञान है उतनी ही बड़ी इसकी पहेलियाँ हैं.
क्या धरातीत जीवन है?
ब्रह्मांड का उद्भव कैसे हुआ?
'ईएसओ' की नयी दैत्याकार दूरबीन हमारी इन जिज्ञासाओं को शान्त करेगी.
हम अभी उस लक्ष्य तक पहुंचे नहीं हैं पर ज्यादा समय नहीं लगेगा.
तो फिर क्या होगा अगला साहसिक अभियान?
किसी को नहीं मालूम.
पर वो जो भी हो 'ईएसओ' उसके लिए तैयार है.